text: To mænd redder kollega ud af røgfyldt hus - nu er han død
  25 januar 2017 kl. 05.10
  Natten til onsdag har været travl for brandfolkene i både Sønder- og Vestjylland, der har været indsat til tre brande. Ved en brand nær Årre reddede to mænd en sovende kollega ud af et røgfyldt hus - men han er nu afgået ved døden på sygehuset.
  De tre brande opstod hen over natten  i henholdsvis Brøns nord for Skærbæk,  Sønder Vilstrup syd for Haderslev og den mest dramatiske i en bygning på en minkfarm på Granlyvej ved Fåborg nær Årre, hvor en sovende mand blev reddet ud af sine to kolleger.
  Her blev branden opdaget ved 03-tiden, da to ansatte ankom til en minkfarm for at begynde deres arbejde.  Ved ankomsten så de, at røg væltede ud fra den bygning, hvor deres kollega lå og sov.
  - De to fik vækket deres kollega og får ham ud.  De blev alle tre kørt til sygehuset i Esbjerg for at blive undersøgt og behandlet for røgforgiftning, oplyste vagtchef Ole Aamand, Syd- og Sønderjyllands Politi, onsdag morgen til TV SYD.
  Senere onsdag morgen er manden, der blev reddet ud af det røgfyldte hus, afgået ved døden på sygehuset, oplyser Syd- og Sønderjyllands Politi.
  Torben Kloster, leder af lokalpolitiet i Varde: "Vi mener, at han er død som følge af røgforgiftning."
  - Vi mener, at han er død som følge af røgforgiftning. Vi er i gang med undersøgelser på brandstedet, siger leder af lokalpolitiet i Varde, Torben Kloster, onsdag formiddag til TV SYD.
  De tre mænd er ifølge politiet alle udlændinge, der arbejder på minkfarmen.
  To andre brande i nat
  Nattens første anmeldelse om brand modtog politiet klokken 0.58 fra en villa i Brøns mellem Skærbæk og Ribe, hvor der var gået ild i en dekoration uden for huse.t Flammerne fik derefter fat i en havedør- men blev dog hurtigt slukket uden større skader.
  Ved branden i en ubeboet landejendom i Sønder Vilstrup syd for Haderslev, er størstedelen af tagkonstruktionen gået op i flammer. 
  Politiet ser ikke nogen sammenhæng i de tre brande - ud over, at de er opstået samme nat.
  -  Branden i Sønder  Vilstrup kan være opstået som en kortslutning i det elektriske system eller fejl ved et oliefyr, siger vagtchef Ole Aamand, Syd- og Sønderjyllands Politi.
  Nattens 3 brande alle slukket. Ved branden i Årre er 3 personer kørt på sygehuset. Brandårsager ikke endelig fastlagt. Vagtchefen. #politidk
  
  